Fény derül végre a Mount Everest rejtélyére?
2010. május 18./MTI/Stop.hu/TibetPress
Duncan Chessell szerint a körülmények évtizedek óta most a leginkább alkalmasak arra, hogy a hegyen megtalálják Andrew "Sandy" Irvine eltűnt holttestét, vele együtt pedig a lehetséges csúcshódítást megörökítő felvételek nyersanyagát.
A brit Irvine honfitársával, George Malloryval indult a Mount Everest (Csomolungma) meghódítására. Az expedíció tagjainak a 8848 méteres csúcs közelében veszett nyoma, a kérdés viszont azóta is él: vajon sikerült-e felkapaszkodniuk a világ legmagasabb pontjára?
George Mallory maradványaira 1999-ben találtak rá, a korábban gondoltakkal szemben azonban nem találtak nála felvételek készítésére alkalmas felszerelést.
Duncan Chessell a múlt héten a Csomolungma északi oldalán mászott, az alaptáborból küldött üzenetében arról számolt be, hogy a 150 kilométer per órás szél olyan hórétegeket söpört le a hegyről, amelyek már "sok éve" ott voltak. Az ausztrál szerint évtizedek óta elzárt sziklák is megközelíthetővé váltak azokon a részeken, ahol Irvine holtteste pihenhet.
"A csúcs felé tartva szándékomban áll átkutatni ezeket, hogy kihasználjam a ritkán adódó alkalmat Irvine és talán a hiányzó kamera megtalálására" - üzente Chessell.
Duncan Chessell vasárnap vagy hétfőn érheti el a hegycsúcsot, amennyiben sikerrel jár, ő lesz az első ausztrál, aki háromszor is megmászta a 8848 méteres ormot.